Jaguar verfris sy F-Pace-reeksNuwe Jaguar F-Pace2 (Foto: Verskaf) Ons het onlangs geskryf oor die Jaguar F-Pace SVR, ŉ vuurvretende V8. Dit is inderdaad ŉ fantastiese motor, maar is die kroon van die reeks. ŉ Verskeidenheid van ander modelle is beskikbaar, waaronder twee diesel- en twee petrolenjins. Een van die petrolenjins is met ŉ inprop- hibridiese dryfstelsel beskikbaar wat met ŉ elektriese reikafstand van 53 km spog. Nie te versmaai nie. Die intreemodel is die Jaguar F-Pace D200. Hy word deur ŉ 147 kW-2.0-viersilinderturbodiesel aangedryf, wat 430 Nm wringkrag bied. Die tweede diesel is die D300-model. Hy word aangedryf deur ŉ 3.0-inlynsessilinderturbodieselenjin wat 221 kW en 700 Nm bied. Hy kan 100 km/h haal in net 6.4 sekondes. Die eerste petrolweergawe is die P250. Hy het 184 kW en 365 Nm van sy 2.0-viersilinderturbo-enjin. Al is hy die intree-petrolmodel kan hy steeds 100 km/h in 7.3 sekondes haal. Die tweede petrolweergawe is ŉ P400. Hy word aangedryf deur ŉ 3.0-inlynsessilinderturbopetrolenjin wat 294 kW en 550 Nm bied. Ek’t dié enjin al in ŉ Land Rover Defender geproe – en hy sleep soos ŉ droom. Die model wat my veral interesseer, is die P400, ŉ petrolaangedrewe model. Hy spog met ŉ 2.0-viersilinderturbopetrolenjin. Die enjin, saam met die elektriese motors, gee ŉ algehele kragsyfer van 297 kW en 640 Nm. Die 105 kW- elektriese motor maak ŉ reuseverskil aan die F-Pace se brandstofverbruiksyfer, te danke aan sy 17.1 kWh-battery. Die WLTP-brandstofverbruiksyfer vir die F-Pace P400e is ŉ fantastiese 2.2 l/100 km. Al is hy bitter lig op brandstof kan hy steeds 100 km/h in 5.3 sekondes haal te danke aan die oombliklike wringkrag van die elektriese motor. Alle F-Pace-modelle geniet Jaguar se 8-spoed-wringkragomsitter- outomatiese ratkas met vierwielaandrywing. Wat die binneruim betref, hou die F-Pace nog ŉ paar verrassings in. Die F-Pace is nou ŉ gekoppelde voertuig wat permanent ŉ internetverbinding het wat sagteware oor die lug op datum hou. Om by die allernuutste tegnologie te hou, het die F-Pace ook nou ŉ gebuigde skerm van 11.4″. Ionisasie van die lug in die kajuit dra by tot die luuksheid van die binneruim. Die stelsel kan deeltjies tot PM 2.5 en slegte reuke verwyder. In tye soos dié dink ek dit is ŉ puik funksie. Die F-Pace lyk nou voorwaar pragtig met sy treffende opknapping. Jaguar se enjins is puik, en die nuwe tegnologie indrukwekkend. Indien jy in die mark is vir ŉ groot, luukse sportnuts – loer gerus. Die reeks lyk só: Alle pryse sluit CO2-belasting uit. Die reeks word gedek deur ŉ 5 jaar/100 000 km- omvattende instandhoudingsplan en waarborg.